En 16-årig pige fra Nordvestsjælland og en tidligere syrienkriger sigtes for at planlægge angreb på to skoler.

En 16-årig pige fra Nordvestsjælland sigtes for at planlægge angreb på to skoler, herunder en jødisk privatskole i København.

Også en 24-årig tidligere syrienkriger er sigtet. Han anklages for at have medvirket til den 16-åriges planer. Blandt andet har han hjulpet pigen med at anskaffe bombemanualer.

Ifølge anklageren planlagde de sigtede at begå terror mod Sydskolen i Fårevejle og den jødiske privatskole Carolineskolen.

Tidligere operativ chef for PET Frank Jensen siger til TV 2, at han aldrig har oplevet noget lignende.

- Det er en meget ekstrem sigtelse. Vi har at gøre med en meget ung pige, som har fremstillet bomber med henblik på angreb på to skoler. Alene hendes unge alder ville være en stor fordel, når bomberne skulle anbringes på skolerne. Var det en voksen mand, ville han med det samme vække opsigt på et bevogtet sted som Carolineskolen.

- I mine øjne er den 16-årige pige ikke en lone wolf – alene af den grund, at hun har en haft en medsammensvoret i den 24-årige. Den her sag vil vække opsigt langt ud over Danmarks grænser. Det er ikke tidligere set på europæisk grund, at en så ung pige har været så aktiv og målrettet i planlæggelsen af et terrorangreb, siger Frank Jensen til TV 2.

Ifølge anklageren har pigen anskaffet kemikalier og forsøgt at fremstille sprængstoffet TATP.

Den 16-årige pige nægter sig skyldig i anklagerne. Hun vil ikke udtale sig på nuværende tidspunkt, siger hendes forsvarer. Også den 24-årige nægter sig skyldig.

Sagen brød ud 13. januar i år, da Midt- og Vestsjællands Politi anholdt den i dag 16-årige pige i hendes hjem. Det skete under en større politiaktion ved Kundby tæt ved Holbæk.

Pigen, som er konverteret til islam, blev dagen efter varetægtsfængslet i isolation.

Samme dag meldte den 24-årige tidligere syrienkriger sig selv til politiet i Østjylland. Også han blev fængslet i isolation.